Diari Oficial de la Generalitat Valenciana


Sumari del DOGV 6720, del 23-02-2012 (2012/1851)

ORDE 7/2012, de 20 de febrer, de la Conselleria de Justícia i Benestar Social, per la qual es modifica l'Orde de 31 de juliol de 2008, de la Conselleria de Benestar Social, per la qual es regulen les bases de convocatòria de la prestació de renda garantida de ciutadania.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6720

Data del DOGV
:   23-02-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/1851


Data del document
:   20-02-2012

Organisme emissor
:   Conselleria de Justícia i Benestar Social

Tipus de document
:   Ordre

Anàlisi jurídica

 Descriptors 

:   * legislació
    * prestació social
    * protecció de la família
    * política familiar
    * ingrés mínim de subsistència
    * ajuda als discapacitats
    * prestació familiar
    * suport econòmic
    * ajuda als necessitats
    * pobresa

ORDE 7/2012, de 20 de febrer, de la Conselleria de Justícia i Benestar Social, per la qual es modifica l'Orde de 31 de juliol de 2008, de la Conselleria de Benestar Social, per la qual es regulen les bases de convocatòria de la prestació de renda garantida de ciutadania. [2012/1851]
L'Estatut d'Autonomia de la Comunitat Valenciana, aprovat per Llei Orgànica 1 2006/, de 10 d'abril, establix les competències que corresponen a la Generalitat. Entre les quals hi ha les de promoure les condicions perquè els drets socials dels ciutadans valencians siguen objecte d'una aplicació real i efectiva, i de la mateixa manera, establix com un dels principals àmbits d'actuació la defensa integral de la família.
De la mateixa manera, l'Estatut d'Autonomia establix, en l'article 15, que a fi de combatre la pobresa i facilitar la inserció social, la Generalitat garantix el dret dels ciutadans valencians en estat de necessitat a la solidaritat i a una renda de ciutadania en els termes que preveu la llei.
El dit mandat estatutari es va complir per mitjà de l'aprovació de la Llei 9/2007, de 12 de març, de la Generalitat, de Renda Garantida de Ciutadania de la Comunitat Valenciana, que es va veure desenrotllada pel Decret 93/2008, de 4 de juliol, del Consell, i per l'Orde de 31 de juliol de 2008, de la Conselleria de Benestar Social.
A la vista de l'experiència acumulada durant els tres anys que han transcorregut des de la seua entrada en vigor, es considera necessària una modificació de l'orde que desplega la Llei 9/2007 a fi d'aconseguir que en els procediments de renda garantida de ciutadania siga coincident la data dels seus efectes econòmics amb el moment de l'avaluació de les condicions que justifiquen el dret a la seua percepció, perquè el pagament de la prestació servisca per a satisfer necessitats presents en el moment que es reben les quanties reconegudes.
En un altre orde, també es pretén amb esta modificació buscar l'adequació entre la documentació exigida junt amb la sol·licitud i les necessitats que tenen els òrgans competents de comprovar el compliment per part dels sol·licitants de les condicions legalment exigides per a l'obtenció de la renda garantida de ciutadania.
Per tot això, segons el que establix l'article 28.e de la Llei 5/1983, de 30 de desembre, del Consell, i en virtut de les competències atribuïdes pel Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social, i emés el preceptiu informe de l'Advocacia General de la Generalitat.
ORDENE
Article únic. Modificació de l'orde
Es modifiquen la base quinta i novena de l'annex I de l'Orde de 31 de juliol de 2008, de la Conselleria de Benestar Social, per la qual es regulen les bases de convocatòria de la prestació de renda garantida de ciutadania, d'acord amb la redacció que consta en l'annex d'esta orde.
DISPOSICIÓ FINAL
Única. Entrada en vigor
La present orde entrarà en vigor l'endemà de ser publicada en el Diari Oficial de la Comunitat Valenciana.
València, 20 de febrer de 2012
El conseller de Justícia i Benestar Social,
JORGE CABRÉ RICO
Annex
Es modifica la base quinta de l'annex I de l'orde, i queda redactada de la manera següent:
Quinta. Efectes econòmics de la prestació
Els efectes econòmics de la renda garantida de ciutadania es produiran el primer dia del mes següent de la data de resolució que reconega el dret a la seua percepció.
Es modifiquen els punts 1 i 2 de la base novena de l'annex I de l'orde que queden redactats:
Novena. Documentació a presentar per les unitats familiars sol·licitants de la renda garantida de ciutadania
1. A la sol·licitud de renda garantida de ciutadania s'acompanyarà la documentació següent, que s'exigirà de tots i cada un dels membres de la unitat familiar, quan siga exigible que disposen d'esta:
a) Els nacionals de països que no pertanguen a la Unió Europea presentaran document que acredite la residència legal a Espanya.
b) Certificat d'empadronament que haurà d'acreditar haver residit a la Comunitat Valenciana, almenys, durant vint-i-quatre mesos ininterrompudament i immediatament anteriors a la data de presentació de la sol·licitud. Este certificat serà el document que servirà per a determinar qui són els membres de la unitat familiar o de convivència que residixen en la mateixa llar independent, llevat dels casos excepcionals de llar independent assenyalats en els paràgrafs 2 i 3 de l'article 5 de la Llei 9/2007, de la Generalitat.
c) En els casos de víctimes de violència en l'àmbit familiar o de gènere, denúncia formal davant de l'administració de justícia o policia.
d) En el seu cas, còpia autenticada del conveni regulador o sentència de separació o divorci, i per a demostrar que s'ha fet ús dels drets a la percepció de les pensions compensatòries i/o alimentàries a què corresponguen, s'adjuntarà prova de les accions legals iniciades per a reclamar el pagament de les pensions establides.
e) En cas de privació de llibertat de la persona titular, es presentarà informe de la presó o una altra documentació que constate la dita circumstància, com ara resolució judicial o certificat del jutjat corresponent.
f) En el cas que el pagament de l'ajuda es realitze per la direcció territorial de la Conselleria de Justícia i Benestar Social, model de domiciliació bancària, segons model que s'inclou en esta orde.
g) Copia del llibre de família que servisca per a comprovar els vincles de parentiu entre els destinataris de la prestació.
2. La sol·licitud inclourà els apartats següents que hauran de ser subscrits pel titular:
a) Declaració responsable de no estar sotmesos en alguna de les incompatibilitats arreplegades en l'article 18 de la Llei 9/2007, de 12 de març, de la Generalitat.
b) Compromís de subscriure tant el Pla Familiar d'Inserció i el Pla d'Inserció Laboral que s'establisca, i de facilitar la labor de les persones que han d'avaluar la seua situació i la seua col·laboració amb elles.
c) Declaració responsable d'ingressos de la unitat familiar.
d) Declaració responsable sobre les persones que conviuen en el mateix domicili i la relació que les unix amb el sol·licitant o la sol·licitant.
Els òrgans tramitadors realitzaran mostratges aleatoris per a verificar el que s'ha contingut en les declaracions responsables presentades pels sol·licitants.
3. En la sol·licitud consta l'autorització expressa a la Conselleria de Justícia i Benestar Social perquè puga accedir a les dades personals que es troben en els fitxers pertanyents a eixa Conselleria o a altres administracions públiques, als únics efectes de verificar el compliment dels requisits i condicions necessaris per a accés a la prestació, d'acord amb el que disposa l'article 5 del Decret 165/2010, de 8 d'octubre (DOCV núm. 6376 de 14.10.2010), del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic.
No obstant això, si l'interessat no firma l'autorització o si es detecta alguna discordança amb les dades que haja facilitat, es requerirà l'aportació dels documents següents: fotocòpia compulsada del document nacional d'identitat (DNI) o bé del número d'identificació d'estranger (NIE), segons siga procedent; còpia de la declaració del IRPF o certificat de l'AEAT acreditatiu de no presentar-lo i certificat emés per la Direcció General del Cadastre en què consten els drets reals sobre immobles de què disposen els destinataris.